Title: Deklarácia Varšavskej konferencie o boji proti terorizmu
Author: Veronika LOMBARDINI

Príloha III

Deklarácia Varšavskej konferencie o boji proti terorizmu
6. novembra 2001

My, hlavy štátov^1 strednej, východnej a juhovýchodnej Európy, sme sa zišli 6. novembra 2001 vo Varšave a vymenili sme si názory o našich spoločných skúsenostiach z 20. storočia, vrátane úspešného boja za znovuzískanie slobody, slobôd jednotlivca a možnosti transformácie na demokraciu a k prosperite. Zaväzujeme sa k jednote s ostatnými štátmi v odsúdení nepriameho a ohavného útoku z 11. septembra 2001 na Spojené štáty americké, pri ktorom zahynuli alebo boli zranené tisícky nevinných ľudí rôznych národností. Stojíme pri americkom ľude tak, ako on podporoval nás v našom boji za slobodu.

^1 osobne alebo prostredníctvom splnomocnencov

Odsudzujeme úplnú ľahostajnosť medzinárodného terorizmu voči životom nevinných.

Chceme zdôrazniť, že boj proti medzinárodnému terorizmu považujeme za vojnu medzi ľudskosťou a barbarstvom a nie za vojnu medzi rôznymi náboženstvami alebo kultúrami.

Sme silne presvedčení, že tento útok proti Spojeným štátom americkým bol útokom na základné slobody a bezpečnosť všetkých ľudí nášho sveta.

My, hlavy štátov strednej, východnej a juhovýchodnej Európy, zodpovedajúci za bezpečnosť a slobodu našich ľudí, sa pevne zaväzujeme realizovať rôzne spôsoby a prostriedky v boji proti teroristickej činnosti v našich regiónoch alebo inde a podporovať akékoľvek potrebné konanie s cieľom potlačiť teroristické organizácie, aby nikde neexistovali bezpečné úkryty pre teroristov.

Bezpodmienečne podporujeme aktivity, ktoré sa realizujú proti terorizmu vo všetkých jeho aspektoch v rámci stanovenom Organizáciou spojených národov a ostatnými medzinárodnými organizáciami, predovšetkým Európskou úniou, ktorá prostredníctvom zatiaľ vyhlásených dokumentov jednomyseľne odmietla akékoľvek akty medzinárodného terorizmu proti akémukoľvek štátu. Osobitne vyzývame všetky štáty, aby plne realizovali požiadavky rezolúcií Bezpečnostnej rady OSN č. 1373 a 1333 a ratifikovali 12 medzinárodných dohovorov týkajúcich sa terorizmu.

Silne povzbudzujeme také medzinárodné organizácie ako OSN, OBSE, Rada Európy a NATO, aby prijali nevyhnutné opatrenia na pomoc plnej realizácii relevantných medzinárodných dohovorov týkajúcich sa medzinárodného terorizmu a ako členské štáty sa zaväzujeme aktívne prispieť k tomuto úsiliu. V tejto súvislosti zdieľame stanovisko Európskej únie, ktoré je medzi iným vyjadrené v Záveroch a akčnom pláne mimoriadnej Európskej rady z 21. septembra 2001, že v boji proti medzinárodnému terorizmu je potrebná oveľa väčšia spolupráca na medzinárodných fórach. Nasledovaním špecifickej expertízy OBSE a Rady Európy vítame príspevok týchto organizácií v boji proti terorizmu. S cieľom zosúladiť naše úsilie na tomto poli, sme spoločne prijali "Akčný plán", uvádzajúci konkrétne oblasti, v ktorých budú naše štáty spolupracovať.

Naším špecifickým cieľom je dodať komplexnému celosvetovému úsiliu boja proti tejto pohrome 21. storočia regionálnu dimenziu. Štáty strednej, východnej a juhovýchodnej Európy sú zjednotené v boji proti teroru – tak dlho, ako to bude potrebné – prostredníctvom užšej spolupráce so Spojenými štátmi americkými, ktoré v tejto oblasti konajú zosúladene s medzinárodným spoločenstvom. Teroristi nezdieľajú hodnoty demokracie alebo slobody alebo spravodlivosti, ktoré si mi ctíme. V koalícii budeme môcť priviesť na zodpovednosť všetkých tých, ktorí sú zodpovední za teroristické útoky, lepšie sa zamerať na teroristické organizácie, ich finančné, komunikačné a logistické siete a na tých, ktorí ich podnecujú, podporujú, financujú, školia, poskytujú im vybavenie a útočisko.

Musíme znovu znásobiť naše úsilie v boji proti medzinárodnému terorizmu a venovať viac pozornosti študovaniu jeho zdrojov. Sme presvedčení, že existujúce režimy kontroly exportu, vrátane zbraní a položiek dvojakého použitia, možno realizovať účinnejšie a súčasne je potrebná aj oveľa väčšia spolupráca v otázkach nešírenia zbraní. Požiadame naše národné organizácie, aby v tomto smere prijali príslušné kroky a to aj napríklad v takých oblastiach ako sú bezpečnosť leteckej a lodnej dopravy, vymožiteľnosti práva a financovanie teroristov. S cieľom podporovať vzájomnú spoluprácu pri potláčaní medzinárodného terorizmu vyhlasujeme pripravenosť zvýšiť spravodajské zdieľanie a spoluprácu a prijať ostatné potrebné opatrenia na podporu činnosti v boji proti medzinárodnému terorizmu.

Zvýšenie a zlepšenie bezpečnostných opatrení je obzvlášť naliehavé. Sme presvedčení aj o tom, že v mnohých prípadoch by sa mala pozmeniť národná legislatíva, aby posilnila inštitúcie zodpovedajúce za bezpečnostné otázky (ako napríklad políciu, špeciálne služby, imigračné orgány), pričom je potrebné tiež chrániť slobody jednotlivca. Demokracia nemôže znamenať, že štát, na ktorý zaútočia teroristi, zostane bez obrany. Má svoje inherentné právo na individuálnu a kolektívnu sebaobranu.

Stretnutím vo Varšave sme iniciovali diskusiu o rôznych metódach na dosiahnutie tohto cieľa s použitím všetkých nástrojov, ktoré máme k dispozícii ako jednotlivé štáty ako aj členovia mnohostranných organizácií. Veríme, že rýchle rozšírenie Európskej únie a NATO zúčinní boj proti medzinárodnému terorizmu. Dohodli sme sa, že vývoj a realizácia všetkých iniciatív, ktoré boli dnes prijaté na Varšavskej konferencii, budú predmetom nasledujúcej etapy tejto konferencie v budúcom roku, pričom miesto konania a metódy budú stanovené v náležitom čase.

Naše štáty a ľud sa plne zhodujú s aktivitami – politickými, vojenskými, hospodárskymi, humanitárnymi a inými – ktoré vyvíjajú Spojené štáty americké a ich priatelia a spojenci, nakoľko sme priateľmi a spojencami Spojených štátov amerických v širokej proti-teroristickej koalícii. Bez váhania úplne podporujeme operácie vedené USA proti teroristickým cieľom.

Rozhodnutí dosiahnúť silnú a zjednotenú koalíciu proti terorizmu, presvedčení, že proti-teroristická koalícia musí byť čo najširšia a najúčinnejšia v jej spolupráci na poli diplomatickom, finančnom, ekonomickom, spravodajskom, vojenskom a pri uplatňovaní práva, jednota nášho sveta je nevyhnutná pre úspešnosť boja proti rakovine medzinárodného terorizmu.

Pri tejto príležitosti by sme chceli znovu vyjadriť sústrasť a súcit s americkým ľudom, ktorý postihla obrovská tragédie. V týchto ťažkých časoch, v mene solidarity sme zjednotení s americkým ľudom. Ľudia na celom svete sledovali šokujúce scény z Ameriky uvedomujúc si, že to, čo sa stalo USA, sa mohlo stať kdekoľvek inde. Zlo terorizmu nepozná žiadne hranice. Tieto zverstvá boli zamerané nielen proti USA, ale aj proti celému ľudstvu. Sme presvedčení, že silne zomknutí obránime všetky základné hodnoty nášho sveta.

Demokracie, otvorené, slobodné a pluralistické, zvíťazia.

* * *

Konferencie sa zúčastnili nasledujúce štáty:

Albánska republika
Bosna a Hercegovina
Bulharská republika
Chorvátska republika
Česká republika
Estónska republika
Maďarská republika
Lotyšská republika
Litovská republika
Moldavská republika
Poľská republika
Rumunsko
Slovenská republika
Slovinská republika
Ukrajina
Juhoslovanská federatívna republika
Bývalá juhoslovanská republika Macedónsko

Na konferencii boli prítomní ako pozorovatelia aj vysokí zástupcovia Bieloruskej republiky, Ruskej federácie, Tureckej republiky, Spojených štátov amerických a Európskej únie (predsedníctva a komisie), Organizácie spojených národov, Organizácie pre bezpečnosť a spoluprácu v Európe a Severoatlantickej aliancie. 

Akčný plán Varšavskej konferencie o boji proti terorizmu

6. novembra 2001

My, hlavy štátov strednej, východnej a juhovýchodnej Európy účastniaci sa Varšavskej konferencie 6. novembra 2001, ďalej ako "účastníci konferencie", sme odhodlaní posilniť a zjednotiť naše úsilie v solidarite so Spojenými štátmi americkými, ostatnými členmi Severoatlantickej aliancie a všetkými, ktorí považujú medzinárodný terorizmus za najväčšiu hrozbu 21. storočia. Rozhodli sme sa plne politicky podporiť nasledujúci Akčný plán.

osobne alebo prostredníctvom splnomocnencov

Účastníci konferencie prediskutovali návrhy aktivít a iniciatívy regionálnej spolupráce, ktoré sa majú realizovať v boji proti medzinárodnému terorizmu. Podporujú úsilie vyvíjané NATO a Európskou úniou a vyjadrujú svoju pripravenosť a angažovanosť s cieľom spolupracovať v maximálnej možnej miere. Dohodli sa tiež, že nasledovné odporučia svojim vládam a budú silne podporovať tieto iniciatívy a nástroje (v oblasti spravodajstva, policajnej spolupráce, eliminovania zdrojov financovania terorizmu):

1.	vyjadriť záujem o prehĺbenie spolupráce, ktorá by im umožňovala zabezpečiť rýchlu a efektívnu výmenu informácií o možných zdrojoch medzinárodného terorizmu a o teroristických hrozbách a lepšie využívať kontaktné body vytvorené v medzinárodných inštitúciach alebo služby styčných dôstojníkov;

2.	prijať a podporiť používanie foriem a metód v boji proti medzinárodnému terorizmu v súlade s nariadeniami EÚ a rezolúciami Bezpečnostnej rady OSN:

a)	v oblasti legislatívy, inšitúcií a hospodárstva: prijatie postupov a nástrojov (kompatibilných alebo identických s postupmi EUROPOL-u a zameriavajúcich sa na prijatie odporúčaní Finančnej riadiacej jednotky – FATF  a Skupiny Egmont) v boji proti legalizácii príjmov z nezákonnej činnosti (spolupráca medzi špecifickými finančnými, pokladničnými a colnými inšitúciami), obchodovaniu s drogami (spolupráca policajných a ostatných štátnych služieb) a zvýšenie úrovne medzinárodnej spolupráce týchto služieb;

b)	v oblasti výmeny informácií a spravodajstva: posilniť dvojstrannú a mnohostrannú spoluprácu medzi štátmi protiteroristickej koalície. Okrem existujúcich bilaterálnych mechanizmov spolupráce  spolu preskúmame a analyzujeme teroristické aktivity, vrátane pomocou spoločného zhromažďovania, overovania a výmeny informácií a archívnych zdrojov a prispejme k vytvoreniu jednotnej definície "medzinárodného terorizmu". Účastníci sa podelia o svoje skúsenosti a poznatky v súvislosti so štátmi alebo skupinami, v prípade ktorých je podozrenie o ich zapojení do medzinárodného terorizmu;

c)	v oblasti pohybu osôb, tovaru a informácií: na základe súčasných návrhov EÚ vypracovanie jednotných metód pasovej kontroly a colného vybavenia (spolupráca medzi pohraničnými a imigračnými službami a políciou), vrátane ochrany pred nelegálnou migráciou a pohybmi extrémistických skupín cez územia štátov účastníkov konferencie;

d)	v inštitucionálnej sfére: lepšie využívať existujúce  rámce spolupráce, ako sú Regionálne centrum SECI pre boj proti cezhraničnej kriminalite a iné multilaterálne inšitúcie.

1.	Súhlasiť zvážiť zvolanie Konferencie o znášanlivosti a vzdelávaní k multikulturalizmu. Dlhodobým cieľom tejto konferencie je mapovať a koordinovať aktivity akademických inštitúcií a mimovládnych organizácií, ktoré sa sústreďujú na rasovú znášanlivosť;

2.	Súhlasiť zvážiť myšlienku vytvorenia Medzinárodného výskumného inštitútu v oblasti terorizmu. 

3.	Spoliehajúc sa na OSN a ostatné inšitúcie účastníci konferencie zvážia vytvorenie Nadácie pomoci obetiam terorizmu na celom svete, ktorá by tiež mohla podporiť výskum v oblasti terorizmu. Budeme si vymieňať informácie o jej aktivititách.

4.	Účastníci konferencie si vymenia poznatky a skúsenosti v oblasti školenia protiteroristických jednotiek a záchranárskych tímov. Aj so zohľadnením existujúcich medzinárodných kurzov v oblasti školenia proti terorizmu, dohodli sme sa zvážiť zriadenie školiaceho strediska pre takéto jednotky a tímy zo štátov účastniacich sa Varšavskej konferencie. Program tohto strediska by vychádzal zo skúseností špecializovaných protiteroristických jednotiek štátov EAPC a OBSE.

5.	Účastníci konferencie zavedú systém monitorovania problémov medzinárodného terorizmu. Poverené osoby a inštitúcie budú pravidelne preskúmavať a informovať svoju hlavu štátu a príslušné inštitúcie o postupe v boji proti medzinárodnému terorizmu.